SL Uradni list Evropske unije C 77/2

Obvestilo o začetku protidampinškega postopka o uvozu nekaterih brezšivnih cevi, izdelanih iz železa ali jekla s poreklom iz Hrvaške, Rusije in Ukrajine, o začetku vmesnega pregleda protidampinških dajatev na uvoz nekaterih brezšivnih cevi, izdelanih iz železa ali nelegiranega jekla s poreklom, med drugim, iz Rusije in Romunije ter o začetku vmesnega pregleda protidampinških dajatev na uvoz nekaterih brezšivnih cevi, izdelanih iz železa ali jekla s poreklom iz Hrvaške in Ukrajine

(2005/C 77/02)

Komisija je v skladu s členom 5 Uredbe Sveta (ES) št. 384/96 (1) („osnovna uredba“) prejela pritožbo, ki navaja, da se nekatere brezšivne cevi, izdelane iz železa ali jekla s poreklom iz Hrvaške, Romunije, Rusije in Ukrajine („zadevne države“) uvažajo po dampinških cenah, kar povzroča materialno škodo industriji Skupnosti.

1. Pritožba

Pritožbo je 14. februarja 2005 vložil Zaščitni odbor industrije brezšivnih cevi Evropske unije („pritožnik“) v imenu proizvajalcev, ki predstavljajo večinski delež, v tem primeru več kot 50 % skupne proizvodnje nekaterih brezšivnih cevi, izdelanih iz železa ali jekla v Skupnosti.

2. Izdelek

Izdelek, ki se domnevno uvaža po dampinških cenah, so nekatere brezšivne cevi, izdelane iz železa ali jekla s krožnim prerezom z zunanjim premerom do vključno 406,4 mm z ekvivalentom ogljika (CEV) do vključno 0,86 v skladu s formulo in kemično analizo Mednarodnega inštituta za varilstvo, s poreklom iz Hrvaške, Romunije, Rusije in Ukrajine („zadevni izdelek“), navadno prijavljene pod oznakami KN ex 7304 10 10, ex 7304 10 30, ex 7304 21 00, ex 7304 29 11, ex 7304 31 99, ex 7304 39 59, ex 7304 39 91, ex 7304 39 93, ex 7304 51 99, ex 7304 59 91 in ex 7304 59 93. Te oznake KN so podane samo v vednost.

Ta izdelek vključuje tudi izdelek, ki ga zajemata uredbi Sveta (ES) št. 2320/97 in (ES) št. 348/2000 in za katerega velja vmesni pregled, kot je določeno v oddelku 10 tega obvestila, tj. brezšivne cevi, izdelane iz železa ali nelegiranega jekla, s poreklom iz Hrvaške, Romunije, Rusije in Ukrajine, ki se uvrščajo pod oznake KN 7304 1010, 7304 1030, 7304 3199, 7304 3991 in 7304 3993.

3. Domneva o dampingu

Domneva o dampingu v zvezi s Hrvaško, Romunijo in Rusije temelji na primerjavi konstruirane normalne vrednosti z izvoznimi cenami zadevnega izdelka, ki se izvaža v Skupnost.

Glede na določbe člena 2(7) osnovne uredbe je pritožnik določil normalno vrednost za Ukrajino na podlagi konstruirane normalne vrednosti v državi s tržnim gospodarstvom, ki je omenjena v odstavku 5.1(d) tega obvestila. Domneva o dampingu temelji na primerjavi tako izračunane normalne vrednosti z izvoznimi cenami zadevnega izdelka, ko je prodan za izvoz v Skupnost.

Na podlagi tega so izračunane stopnje dampinga znatne za vse zadevne države izvoznice.

4. Domneva o škodi

Pritožnik je predložil dokaze, ki kažejo, da ima uvoz zadevnega izdelka iz Hrvaške, Romunije, Rusije in Ukrajine posamično in v celoti znaten tržni delež v Skupnosti in se je celo povečal v smislu tržnega deleža.

Domneva se, da so obseg in cene zadevnega uvoženega izdelka med drugim negativno vplivali na prodano količino in raven cen, ki jih zaračunava industrija Skupnosti, kar je bistveno škodovalo celotnemu delovanju, finančnemu stanju in stanju na področju zaposlovanja industrije Skupnosti.

5. Postopek

Po posvetovanju s Svetovalnim odborom je Komisija ugotovila, da je pritožbo vložila industrija Skupnosti oziroma je bila vložena v njenem imenu in da obstaja dovolj dokazov, ki opravičujejo začetek postopka, zato začenja preiskavo v skladu s členom 5 osnovne uredbe.

5.1 Postopek za ugotavljanje dampinga in škode

Preiskava bo ugotovila, ali gre pri zadevnem izdelku s poreklom iz Hrvaške, Romunije, Rusije in Ukrajine za damping in ali je to povzročilo škodo.

(a) Vzorčenje

Glede na pričakovano število strank, vpletenih v ta postopek, lahko Komisija v skladu s členom 17 osnovne uredbe sprejme odločitev za vzorčenje.

(i) Vzorčenje za izvoznike/proizvajalce v Rusiji in Ukrajini

Da bi se Komisija lahko odločila, ali je vzorčenje potrebno in da bi v tem primeru lahko izbrala vzorec, naj se vsi izvozniki/proizvajalci ali predstavniki, ki nastopajo v njihovem imenu, javijo Komisiji in sporočijo naslednje podatke o svoji družbi oziroma svojih družbah v roku, določenem v odstavku 6(b)(i), in v formatu, navedenem v odstavku 7 tega obvestila:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— prihodki od prodaje v lokalni valuti in količina v tonah zadevnega izdelka, prodanega za izvoz v Skupnost, v obdobju od 1. januarja 2004 do 31. decembra 2004,

— prihodki od prodaje v lokalni valuti in prodajna količina v tonah zadevnega izdelka na notranjem trgu v obdobju od 1. januarja 2004 do 31. decembra 2004,

— ali namerava družba zahtevati individualno stopnjo (2) (individualne stopnje lahko zahtevajo samo proizvajalci),

— natančen opis dejavnosti družbe v zvezi z izdelavo zadevnega izdelka,

— imena in natančen opis dejavnosti vseh povezanih družb (3), vključenih v proizvodnjo in/ali prodajo (izvoz in/ali domači trg) zadevnega izdelka,

— kakršni koli drugi podatki, ki bi Komisiji lahko pomagali pri izbiri vzorca,

— navedba o tem, ali družba oziroma družbe soglašajo s svojo vključitvijo v vzorec, in sicer tako, da izpolnijo vprašalnik in da se strinjajo s preverjanjem navedenih podatkov na mestu samem.

Za pridobitev podatkov, za katere Komisija meni, da so potrebni za izbiro vzorca izvoznikov/proizvajalcev, bo stopila v stik tudi z organi držav izvoznic in vsemi znanimi združenji izvoznikov/proizvajalcev.

(ii) Vzorčenje za uvoznike

Da bi se Komisija lahko odločila, ali je vzorčenje potrebno in da bi v tem primeru lahko izbrala vzorec, naj se vsi uvozniki ali predstavniki, ki nastopajo v njihovem imenu, javijo Komisiji in sporočijo naslednje podatke o svoji družbi oziroma svojih družbah v roku, določenem v odstavku 6(b)(i), in v formatih, navedenih v odstavku 7 tega obvestila:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— celotni promet družbe v eurih v obdobju od 1. januarja 2004 do 31. decembra 2004,

— skupno število zaposlenih,

— natančen opis dejavnosti družbe v zvezi z izdelavo zadevnega izdelka,

— količina v tonah in vrednost uvoza v Skupnost v eurih in nadaljnja prodaja na trgu Skupnosti v obdobju od 1. januarja 2004 do 31. decembra 2004 uvoženega zadevnega izdelka s poreklom iz Hrvaške, Romunije, Rusije in Ukrajine,

— imena in natančen opis dejavnosti vseh povezanih družb (4), vključenih v proizvodnjo in/ali prodajo zadevnega izdelka,

— kakršni koli drugi podatki, ki bi Komisiji lahko pomagali pri izbiri vzorca,

— navedba o tem, ali družba oziroma družbe soglašajo s svojo vključitvijo v vzorec, in sicer tako, da izpolnijo vprašalnik in da se strinjajo s preverjanjem navedenih podatkov na mestu samem.

Za pridobitev podatkov, za katere Komisija meni, da so potrebni za izbor vzorca uvoznikov, bo Komisija stopila v stik tudi z vsemi znanimi združenji uvoznikov.

(iii) Vzorčenje za proizvajalce Skupnosti

Glede na veliko število proizvajalcev Skupnosti, ki podpirajo pritožbo, namerava Komisija raziskati povzročeno škodo industriji Skupnosti z uporabo vzorčenja.

Da bi Komisiji omogočili izbrati vzorec, naj vsi proizvajalci Skupnosti sporočijo naslednje podatke o svoji družbi oziroma svojih družbah v roku, določenem v odstavku 6(b)(i) tega obvestila:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— celotni promet družbe v eurih v obdobju od 1. januarja 2004 do 31. decembra 2004,

— natančen opis dejavnosti družbe v zvezi z izdelavo zadevnega izdelka,

— vrednost prodanih zadevnih izdelkov na trgu Skupnosti v eurih v obdobju od 1. januarja 2004 do 31. decembra 2004,

— količina prodanih zadevnih izdelkov na trgu Skupnosti v tonah v obdobju od 1. januarja 2004 do 31. decembra 2004,

— količina izdelanih zadevnih izdelkov v tonah v obdobju od 1. januarja 2004 do 31. decembra 2004,

— imena in natančen opis dejavnosti vseh povezanih družb (5), vključenih v proizvodnjo in/ali prodajo zadevnega izdelka,

— kakršni koli drugi podatki, ki bi Komisiji lahko pomagali pri izbiri vzorca,

— navedba o tem, ali družba oziroma družbe soglašajo s svojo vključitvijo v vzorec, in sicer tako, da izpolnijo vprašalnik in da se strinjajo s preverjanjem navedenih podatkov na mestu samem.

(iv) Končna izbira vzorcev

Vse zainteresirane stranke, ki želijo predložiti kakršne koli ustrezne podatke glede izbire vzorcev, morajo to narediti v roku, določenem v odstavku 6(b)(ii) tega obvestila.

Komisija namerava opraviti končno izbiro vzorcev po posvetovanju z zadevnimi strankami, ki so izrazile pripravljenost za vključitev v vzorec.

Družbe, vključene v vzorce, morajo izpolniti vprašalnik v roku, določenem v odstavku 6(b)(iii) tega obvestila, in sodelovati v okviru preiskave.

Če sodelovanje ni zadostno, lahko Komisija v skladu s členoma 17(4) in 18 osnovne uredbe svoje ugotovitve utemelji na dejstvih, ki so na voljo. Ugotovitev, utemeljena na dejstvih, ki so na voljo, je lahko za zadevno stranko manj ugodna, kakor je opisano v odstavku 8 tega obvestila.

(b) Vprašalniki

Za pridobitev informacij, za katere Komisija meni, da so potrebne za njeno preiskavo, bo Komisija poslala vprašalnike vzorčni industriji Skupnosti in vsem združenjem proizvajalcev v Skupnosti, vzorčnim izvoznikom/proizvajalcem v Rusiji in Ukrajini, izvoznikom/proizvajalcem na Hrvaškem in v Romuniji, vsem združenjem izvoznikov/proizvajalcev, vzorčnim uvoznikom, vsem združenjem uvoznikov, navedenim v pritožbi, ter organom zadevnih držav izvoznic.

(i) Izvozniki/proizvajalci na Hrvaškem in v Romuniji ter uvozniki

Vse take zainteresirane stranke morajo po faksu nemudoma stopiti v stik s Komisijo, vendar najpozneje do roka, določenega v odstavku 6(a)(i) tega obvestila, da bi ugotovile, ali so navedene v pritožbi, in po potrebi zahtevale vprašalnik, glede na to, da se rok, določen v odstavku 6(b)(ii) tega obvestila, uporablja za vse take zainteresirane stranke.

(ii) Izvozniki/proizvajalci, ki zahtevajo individualno stopnjo v Rusiji in Ukrajini

Izvozniki/proizvajalci, ki zahtevajo individualno stopnjo v Rusiji in Ukrajini v smislu uporabe členov 17(3) in 9(6) osnovne uredbe, morajo predložiti izpolnjen vprašalnik v roku iz odstavka 6(a)(ii) tega obvestila. Zato morajo vprašalnik zahtevati v roku iz odstavka 6(a)(i) tega obvestila. Vendar pa se morajo take stranke zavedati, da če se vzorčenje uporabi za izvoznike/proizvajalce, lahko Komisija kljub temu odloči, da za njih ne izračuna individualne stopnje, če je število izvoznikov/proizvajalcev takšno, da bi bila individualna preiskava preveč obremenilna in bi preprečila pravočasni zaključek preiskave.

(c) Zbiranje podatkov in zaslišanja

Vse zainteresirane stranke so vabljene, da izrazijo svoja mnenja, predložijo poleg izpolnjenih vprašalnikov še druge podatke in zagotovijo podporne dokaze. Komisija mora te podatke in podporne dokaze prejeti v roku, določenem v odstavku 6(a)(ii) tega obvestila.

Ob tem lahko Komisija zasliši zainteresirane stranke, če vložijo zahtevek in v njem navedejo posebne razloge, zaradi katerih bi morale biti zaslišane. Ta zahteva mora biti vložena v roku, določenem v odstavku 6(a)(iii) tega obvestila.

(d) Izbor države s tržnim gospodarstvom

V skladu s členom 2(7) osnovne uredbe je Romunija predvidena kot ustrezna država s tržnim gospodarstvom v namen določitve normalne vrednosti za Ukrajino. Zainteresirane stranke so povabljene, da dajo v roku, določenem v odstavku 6(c) tega obvestila, pripombe o ustreznosti te izbire.

(e) Status tržnega gospodarstva

Za tiste izvoznike/proizvajalce v Ukrajini, ki trdijo, da imajo in predložijo dovolj dokazov, da delujejo pod pogoji tržnega gospodarstva, tj. da izpolnjuje merila, določena v členu 2(7)(c) osnovne uredbe, bo normalna vrednost določena v skladu s členom 2(7)(b) osnovne uredbe. Izvozniki/proizvajalci, ki nameravajo predložiti ustrezno utemeljeno zahtevo, morajo to storiti v roku iz odstavka 6(d) tega obvestila. Komisija bo poslala obrazce zahtevkov vsem izvoznikom/proizvajalcem v Ukrajini, navedenim v pritožbi, in vsem združenjem izvoznikom/proizvajalcem, navedenim v pritožbi, ter ukrajinskim organom.

5.2 Postopek za presojo interesa Skupnosti

V skladu s členom 21 osnovne uredbe in v primeru, da se izkažejo domneve o dampingu in škodi, ki naj bi jo povzročil, za utemeljene, se sprejme odločitev glede tega, ali bi bilo sprejetje protidampinških ukrepov v nasprotju z interesom Skupnosti. V ta namen se lahko industrija Skupnosti, uvozniki, njihova predstavniška združenja, reprezentativni uporabniki in reprezentativne potrošniške organizacije, če dokažejo, da obstaja objektivna povezava med njihovo dejavnostjo in zadevnim izdelkom, javijo Komisiji in ji sporočijo podatke v splošnih rokih, določenih v odstavku 6(a)(ii) tega obvestila. Stranke, ki so delovale skladno s prejšnjim stavkom, lahko zaprosijo za zaslišanje, pri čemer navedejo razloge, zakaj naj bi bile zaslišane v roku, določenem v odstavku 6(a)(iii) tega obvestila. Upoštevati je treba, da se bodo podatki, predloženi v skladu s členom 21, upoštevali samo, če bodo podprti z dejanskimi dokazi, veljavnimi v času predložitve.

6. Roki

(a) Splošni roki

(i) Rok, v katerem stranke lahko zahtevajo vprašalnik ali druge obrazce zahtevkov

Vse zainteresirane stranke morajo zahtevati vprašalnik ali druge obrazce zahtevkov čim prej, vsekakor pa najpozneje v 10 dneh po objavi tega obvestila v Uradnem listu Evropske unije.

(ii) Rok, v katerem se lahko stranke javijo, predložijo izpolnjen vprašalnik in kakršne koli druge podatke

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge podatke v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v omenjenem roku.

Družbe, ki so izbrane za vzorec, morajo predložiti odgovore na vprašalnik v roku, določenem v odstavku 6(b)(iii) tega obvestila.

(iii) Rok za zaslišanja

Vse zainteresirane stranke lahko pri Komisiji zaprosijo tudi za zaslišanje v roku istih 40 dni.

(b) Posebni rok v zvezi z vzorčenjem

(i) Podatki, določeni v odstavkih 5.1(a)(i), 5.1(a)(ii) in 5.1 (a)(iii) morajo prispeti na naslov Komisije v 15 dneh od objave tega obvestila v Uradnem listu Evropske unije, glede na to, da se namerava Komisija o končni izbiri posvetovati z zadevnimi strankami, ki so izrazile pripravljenost za vključitev v vzorec v roku 21 dni od objave tega obvestila v Uradnem listu Evropske unije.

(ii) Vsi drugi podatki, pomembni za izbiro vzorca, v skladu z odstavkom 5.1(a)(iv), morajo prispeti na naslov Komisije v roku 21 dni od objave tega obvestila v Uradnem listu Evropske unije.

(iii) Odgovori na vprašalnik vzorčenih strank morajo prispeti na naslov Komisije v 37 dneh od datuma prejema obvestila o njihovi vključitvi v vzorec.

(c) Posebni rok za izbor države s tržnim gospodarstvom

Stranke v preiskavi lahko izrazijo svoje pripombe glede primernosti Romunije, ki je, kot je omenjeno v odstavku 5.1(d) tega obvestila, predvidena kot država s tržnim gospodarstvom v namen določitve normalne vrednosti za Ukrajino. Te pripombe morajo prispeti na naslov Komisije v 10 dneh od datuma objave tega obvestila v Uradnem listu Evropske unije.

(d) Posebni rok za predložitev zahtevka za dodelitev statusa tržnega gospodarstva in/ali za individualno obravnavo

Ustrezno utemeljene zahteve za status tržnega gospodarstva (kot je omenjeno v odstavku 5.1(e) tega obvestila in/ali za individualno obravnavo v skladu s členom 9(5) osnovne uredbe, morajo prispeti na Komisijo v 15 dneh od datuma izbire katerega koli vzorca ali kot določi Komisija.

7. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, če ni drugače določeno) in v njih morajo biti navedeni ime, naslov, elektronski naslov, telefon ter faks in/ali številke teleksa zainteresirane stranke. Vsa pisna stališča, vključno s podatki, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Omejeno (6)“ ter se jim v skladu s členom 19(2) osnovne uredbe priloži nezaupna različica, ki je opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Nesodelovanje

Kadar katera koli zainteresirana stranka zavrne dostop do potrebnih podatkov ali teh ne predloži v roku ali znatno ovira preiskavo, se lahko v skladu s členom 18 osnovne uredbe na podlagi dostopnih dejstev sprejmejo začasne ali dokončne ugotovitve, bodisi pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče podatke, se ti podatki ne upoštevajo in se lahko uporabijo dejstva, ki so na voljo. Če zainteresirana stranka ne sodeluje ali pa sodeluje le delno in zato ugotovitve temeljijo na dejstvih, ki so na voljo, v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

9. Časovni okvir preiskave

Preiskava se v skladu s členom 6(9) osnovne uredbe zaključi v 15 mesecih od dneva objave tega obvestila v Uradnem listu Evropske unije. V skladu s členom 7(1) osnovne uredbe se lahko začasni ukrepi uvedejo najpozneje v devetih mesecih od objave tega obvestila v Uradnem listu Evropske unije.

10. Pregled obstoječih ukrepov

Z Uredbo Sveta (ES) št. 2320/97 so bile uvedene dokončne protidampinške dajatve na uvoz nekaterih brezšivnih cevi, izdelanih iz železa ali nelegiranega jekla, s poreklom, med drugim, iz Rusije in Romunije, ki se uvrščajo pod oznake KN 7304 10 10, 7304 10 30, 7304 31 99, 7304 39 91 in 7304 39 93.

Z Uredbo Sveta (ES) št. 348/2000 so bile uvedene dokončne protidampinške dajatve na uvoz nekaterih brezšivnih cevi, izdelanih iz železa ali nelegiranega jekla, s poreklom, med drugim, iz Hrvaške in Ukrajine, ki se uvrščajo pod oznake KN 7304 10 10, 7304 10 30, 7304 31 99, 7304 39 91 in 7304 39 93.

Če se določi, da se v postopek iz tega obvestila uvedejo ukrepi za nekatere brezšivne cevi iz železa ali jekla s poreklom iz Hrvaške, Romunije, Rusije in Ukrajine in tako zajamejo brezšivne cevi iz železa ali nelegiranega jekla, nadaljevanje ukrepov iz uredb Sveta (ES) št. 2320/97 in 348/2000 ne bo več smiselno, zato bi bilo treba navedene uredbe ustrezno spremeniti ali razveljaviti. Zato je treba začeti vmesni pregled v zvezi z uredbama (ES) št. 2320/97 in 348/2000, da se omogoči katero koli potrebno spremembo ali razveljavitev glede na preiskavo, ki jo uvaja to obvestilo.

Komisija zato začenja vmesni pregled Uredbe (ES) št. 2320/97 in Uredbe (ES) št. 348/2000 v skladu s členom 11(3) osnovne uredbe. Določbe iz točk 5, 6, 7 in 8 obvestila se uporabljajo mutatis mutandis za te vmesne preglede.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) Individualne stopnje se lahko v skladu s členom 17(3) osnovne uredbe, členom 9(5) osnovne uredbe v zvezi z individualno obravnavo v primerih, ki zadevajo države z netržnim gospodarstvom oz. gospodarstvi v tranziciji in členom 2(7)(b) osnovne uredbe za družbe, ki zahtevajo status tržnega gospodarstva, zahtevajo za družbe, ki niso vključene v vzorec. Upoštevajte, da zahtevki za individualno obravnavo terjajo uporabo člena 9(5) osnovne uredbe in da zahtevki v zvezi s statusom tržnega gospodarstva terjajo uporabo člena 2(7)(b) osnovne uredbe.

(3) Za navodila o opredelitvi pojma povezane družbe glej člen 143 Uredbe Komisije (EGS) št. 2454/93 glede izvajanja Carinskega zakonika Skupnosti (UL L 253, 11.10.1993, str. 1).

(4) To pomeni, da je dokument samo za notranjo rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 19 Uredbe Sveta (ES) št. 384/96 (UL L 56, 6.3.1996, str.1) in členom 6 Sporazuma STO o izvajanju člena VI GATT 1994 (Protidampinški sporazum).

(5) UL L 322, 25.11.1997, str. 1, kakor je bila nazadnje spremenjena z Uredbo Sveta (ES) št. 1322/2004 (UL L 246, 20.7.2004, str. 10).

(6) UL L 45, 17.2.2000, str. 1, kakor je bila nazadnje spremenjena z Uredbo Sveta (ES) št. 258/2005 (UL L 46, 17.2.2005, str. 7).